Tti chi ulha sá bedú niꞌa xumanuha,
ka benne rudhetini Jesús‑ni yayabakanie yoꞌo ata tupakeha de rasikanie ge ka nu loni ge ka nu Israel‑ni.
Nianna tti uka xxe Jesús‑ni nna udúbie lagwi geke nna rabie ke:
―¡Bittu gasinle!
¡Xen su lasi gwaltseꞌe!
Nuha‑ba ree nna tti beleꞌenie ke ka neeha lhe beleꞌenie ke lhitteha lhe.
Ka benne rudhetinieha nna ittaba bedú leke tti bilákanie Tata Xisiha.
Nianna tti redea Jesús‑ni ke attu libe:
―¡Xen su lasi gwaltseꞌe!
Kumu anába attiba udhelha Tataha neti,
anágaba neti idhelhaa le kini kixxiꞌale ka tisa kia‑ni.
Nuha‑ba rabie nna tti belubie ikike nna rabie ke:
―Gwalidhí Espíritu ge Tata Do Yebáha.
Ka benne dhile elha xen lasi ge ka tulha ruinke,
gwadígaba Tata Do Yebáha elha xen lasi ge ka benneha nna ka benne abittu dhile elha xen lasi geke,
anágaba Tata Do Yebáha labígaba dhibie elha xen lasi ge ka benneha.
Ttu ka benne tsiꞌinu (12) rudhetini Jesús‑ni,
benne tee lábie Tomás,
benne rágabake Kwachi,
benneha lanúbie tee tti beleꞌe lo Jesús‑ni len adí ka benneha.
Delola nna adí ka benneha utixxiꞌakanie Tomás‑ni,
ráke bie:
―Chi bilentu Tata Xisiha.
Ttaka Tomás‑ni nna bekabie geke,
ree:
―Ganna abíba iláti ka lasi nábie ata biyada ka clavuha lhe ganna abíba ugaꞌa xubenáya ata biyada ka nuha lhe anágaba ganna abíba ugaꞌa xubenáya lheꞌe yieru do lhitteha,
laꞌania nna labí tsia lasia gele.
Xxunu (8) ubisa chi ute tti uka nuha,
nianna dedetupa ka benne rudhetini Jesús‑ni lheꞌe yoꞌoha.
Laꞌania nna gwa duba Tomás‑ni lenke.
Dedeyayabakanie yoꞌoha,
ttaka Jesús‑ni uka xxebie nna udúbie lagwi geke nna begwebie ke padiuxi nna ree ke:
―¡Xen su lasi gwaltseꞌe!
Nianna tti rabie Tomás‑ni:
―Belanni ka lasi náya‑ni lhe kwittaa‑ni lhe.
Belhí nálu nna begaꞌa xubenálu lo ka gwe kia‑ni nna ugía lelu,
bittu akalu nu a ria leni.
Tomás‑ni nna bekabie ge Jesús‑ni,
ree bie:
―Lu baninlu neti lhe ankalu Diosi kia lhe.
Jesús‑ni nna ree Tomás‑ni:
―Ria lelu kumu de chi bilenlu neti,
ttaka karubáru ka benne bittu chi bilákanie neti nna gwa riaba leke.
Ixeeru ka milagru ben Jesús‑ni arlo ka benne rudhetinieha,
ka nu labí diakana lo yetsi‑ni,
ttaka ka nu chi dia lo yetsi‑ni,
ukakana lo yetsi‑ni kini lebiꞌi tsia lele deki Jesús Xiꞌin Tata Do Yebáha anke Cristu lhe kini de tsia lele ge benneha nna gwaka benbale ttu dia lii arlo Tata Do Yebáha.